CWT พุ่งปรี๊ด! ลุ้นกำไร Q2/59 เติบโตแข็งแกร่ง
CWT พุ่งปรี๊ด! แนวโน้มกำไร Q2/59 เติบโตแข็งแกร่ง หลังทยอยรับรู้รายได้จากธุรกิจผลิตเบาะนั่งในกลุ่มยานยนต์ ล่าสุด ณ เวลา 11.09 น. ราคาอยู่ที่ 2.92 บาท ลบ 0.30 บาท หรือ 11.45% สูงสุดที่ 3 บาท ต่ำสุดที่ 2.60 บาท มูลค่าซื้อขายที่ 88.28 ล้านบาท
14 ก.ค. 2559

ผู้สื่อข่าวรายงานว่า ราคาหุ้นบริษัท ชัยวัฒนา แทนเนอรี่ กรุ๊ป จำกัด (มหาชน) หรือ CWT ณ เวลา 11.09 น. ราคาอยู่ที่ 2.92 บาท บวก 0.30 บาท หรือ 11.45% สูงสุดที่ 3 บาท ต่ำสุดที่ 2.60 บาท มูลค่าซื้อขายที่ 88.28 ล้านบาท ขณะที่ดัชนีตลาดหุ้นไทยโดยรวมบวก 0.02%
 
โดยราคาหุ้นปรับตัวขึ้นแรงคาดว่ามาจากการเข้าซื้อหุ้นเพื่อเก็งกำไรผลประกอบการไตรมาส 2/59 โดยยคาดว่าจะมีรายได้เติบโต 10-15%
ด้านนายวีระพล ไชยธีรัตต์ กรรมการผู้จัดการ CWT เปิดเผยว่า แนวโน้มผลประกอบการไตรมาส 2/2559 จะเติบโตอยู่ในทิศทางที่ดี โดยคาดว่ารายได้จะเติบโตประมาณ 10-15% เมื่อเทียบกับช่วงไตรมาส 2/2558 ที่มีรายได้จากการขายอยู่ที่ 360.46 ล้านบาท และกำไรสุทธิที่ 6.20 ล้านบาท
เนื่องจากช่วงไตรมาส 2/2559 บริษัทจะทยอยรับรู้รายได้จากธุรกิจผลิตเบาะนั่งในกลุ่มยานยนต์ ที่ปัจจุบันมีปริมาณงานในมือ (Backlog) อยู่ที่ 1.5 พันล้านบาท ซึ่งเป็นงานจากค่ายรถยนต์ชั้นนำต่างๆ ซึ่งคาดจะสามารถทยอยส่งมอบและรับรู้รายได้ต่อเนื่องจนถึงช่วงไตรมาส 4/2559 รวมถึงมีแนวคิดเจรจารับงานใหม่ๆ ในอนาคตเพิ่มเติมด้วย
ส่วนแนวโน้มผลประกอบการไตรมาส 3/2559 จะเติบโตอย่างมีนัยสำคัญ  เพราะนอกจากจะรับรู้รายได้จากธุรกิจผลิตเบาะนั่งในกลุ่มยานยนต์แล้ว โดยช่วงไตรมาส 3/2559 ยังเป็นไตรมาสแรกที่บริษัทจะเริ่มรับรู้รายได้ จาก “บริษัท ชัยวัฒนา เอ็กพอร์ต จำกัด” ด้วย